钦定古今图书集成/明伦汇编/官常典/第332卷 > 霍瑄
## 钦定古今图书集成/明伦汇编/官常典/第332卷 > 霍瑄

按《明外史赵荣传》：“霍瑄字廷璧，凤翔人。由乡举入国
学，授大同通判，用荐就擢知府。也先拥上皇至城下，
瑄与理饷侍郎沈固等出谒，奉命括金帛充犒，固悉所有献之。已而复至，郭登戒严弗应。瑄号泣，从水窦
匍匐出，叩马呜咽，众露刃叱之，不为动，因献上皇服
物，出金帛犒军。上皇嘉叹，密谕瑄与登坚守。瑄还，寇”
数出没大同、浑源，伺军民樵采，辄驱掠。或幸脱归，率
残伤肢体。遗民相率入城，无所栖，又乏食。瑄具为奏
之，老弱听暂徙，发粟赈，而所留城守丁壮除赋役。秩
满当迁，镇、巡诸臣乞留。诏加山西右参政，仍治府事。
英宗复位，德瑄及固。征拜瑄工部右侍郎。而固亦以
石亨荐，起家为户部尚书。既而巡抚上瑄治行，赐诰
旌异。初，瑄在大同，巡抚年富被逮，瑄资其家还里，为
镇守太监韦力转所恶，挞之十馀。至是瑄以闻，且言
力转每宴辄用妓乐，服御僭侈如王者，强取部民女
为妾。帝怒，逮力转下诏狱。力转因讦瑄违法事，帝两
释焉。其年转左，赐二品服。成化初，坐事，言官交劾。帝
以瑄先朝有劳，但停半载俸。未几，改督易州山厂，被
劾致仕，卒于京师。瑄初治郡有声，晚节不检。特以艰
危时见知天子，遂久列显位。固，丹阳人。永乐中起家
乡举，积官至侍郎。其后为尚书。石亨败，乞休去。